Mikloško, Jozef, poslanec NR SR (2015-02-05):
Ďakujem pekne, pán podpredseda. Vážení páni ministri, ja si dovoľujem vysloviť nespokojnosť s odpoveďou pani predsedníčky ÚVO Zity Táborskej, ktorej som dal interpeláciu na tému Váhostav, verejné obstarávania a nedodržania záväzkov, neplatenia faktúr, a ktorá sa mi zdá veľmi formálne odpovedaná bez toho, aby išla k meritu veci. Tak dovolím si povedať pár slov k tomu. Vidíme, že verejné obstarávanie naozaj je u nás veľmi často kontraproduktívne, že víťazom sa stávajú firmy, ktoré vo svojom portfóliu iba veľmi málo majú z toho, čo riešitelia v projekte budú podporovať, a takže potom v ďalšej práci na tom projekte väčšinu položiek musia tie firmy kupovať od iných firiem alebo zadávať úlohy iným firmám, čo, samozrejme, podstatne navyšuje cenu. Takýto prípad som tuná opakovane hovoril, týkalo sa to, keď dostala firma OHL 2,8 mil. korún, vzápätí sama to nevedela spraviť, dala to firme REKSTAV, tá takisto to nevedela spraviť, dala to nejakému pánovi inštalatérovi, ktorý to urobil za 136-tisíc, ale z tých 2,8 mil. korún nikdy nič nedostal. Keď som to tu spomenul, tak firma REKSTAV najprv zmenila predsedníctvo za dva dni, potom o dva týždne sa celá zrušila a teraz neviem, ako podniká, a firma OHL takisto koncom januára zmenila názov, hoci celé vedenie ostalo také, ako aj bolo, a napriek tomu, že nemá zaplatené takéto drobné faktúry, ktoré len ničia mladých a čestných podnikateľov po dobrej práci, na ktorú si museli požičať úvery a ktorú plne splnili, tak veselo ďalej podnikajú pod iným menom, čiže to sa mi zdá veľmi nevhodné. Tá konkrétna otázka na pani Zitu Táborskú sa týkala vlastne pôvodne pána Roberta Kaliňáka a znela tak, že proste faktúry sa neplatia, že zadlžená spoločnosť Váhostav, aj keď sa nachádza v reštrukturalizácii, získala zákazku na Bratislavskom hrade za 26,1 mil., aj keď vlani vykázala stratu 13,5 mil., jej výnosy sú 150 mil. a ich záväzky dosiahli 134,6 mil. Ako je teda možné, že takéto firmy, ktoré sú v reštrukturalizácii, získajú verejné obstarávanie, ďalšie štátne zákazky? Pán minister vnútra mi svojho času odpovedal, pokladal som to troška za formálne, aj keď som neuspel, pretože mi menoval zákon, ktorý umožňuje firmám, ktoré sú v reštrukturalizácii na základe súdneho rozhodnutia, ísť do nových konkurzov, je tam asi 10 bodov daňových, odvodových rôznych platieb a tak ďalej, tak údajne táto firma to naozaj splnila, pretože tú ďalšiu zákazku dostala. Pán minister mi tiež odporučil vtedy, aby som sa obrátil priamo na riaditeľku ÚVO, čo som, predsedníčku ÚVO, urobil, a tá mi napísala asi to, že dovoľuje si uviesť, že v čase zadávania zákazky, ktorej predmetom bola rekonštrukcia paláca v areáli Bratislavského hradu s predpokladanou hodnotou zákazky 26,1 mil. eura, bol úspešný v tomto konkurze práve Váhostav, ktorý bol vtedy zapísaný v zozname podnikateľov. Tento zoznam vedie ÚVO a sú tam iba tí, ktorí preukázali spôsobilosť na uzatváranie zmlúv alebo rámcových dohôd vo verejnom obstarávaní. A teda zrejme Váhostav to vtedy plnil. Čiže podnikateľa, ktorému súd povolí reštrukturalizáciu, nie je možné vylúčiť z procesu verejného obstarávania, pokiaľ spĺňa ostatné podmienky osobného postavenia. Tak mne sa zdá, že ÚVO by sa mohlo zaoberať globálnou situáciou na poli verejného obstarávania, že ten zákon naozaj nie je dobrý, že mnohí v tom reťazci projektov neplatia svoje faktúry a naďalej podnikajú, že firma, ktorá neplatí, dostáva ďalšie zákazky. Teraz som očakával, že pani ministerka, pani predsedníčka skôr k tomuto zaujme stanovisko, čo sa, samozrejme, nestalo. Alebo konštatujem, že sa nestalo, nebolo to pre mňa samozrejmé. Ja si myslím, že dnešná metóda verejného obstarávania je ranou na našom tele, to je zákon, ktorý naozaj umožňuje toto, čo sa tuná deje, a preto by som vyslovil ešte raz nepokojnosť s odpoveďou a zároveň by som vyzýval ako koalíciu, tak aj opozíciu k tomu, aby robila s tým niečo, aby neumožnila, aby vo verejnom obstarávaní vyhrávali sprostredkovatelia, ktorí sa len nabalia, ale nič v danej práci neurobia. Momentálny zákon im to dovoľuje. Ďakujem.